केपेंः 2016 सावनचीं घरां कायदेशीर करपाची प्रक्रिया चालू आसा. तरीय कांय कारणांक लागून कांय घरांची प्रक्रिया आडावल्या. तीं घरां ताकतिकेन कायदेशीर करचीं हे संबंदांत मुख्यमंत्री डॉ. प्रमोद सावंत हांचे कडेन उलोवणी जाल्या. हे संबंदांतले सगळे सोपस्कार पुराय करून तीं घरां कायदेशीर करपाचो आदेश उपजिल्होधिकाऱ्याक दिला, अशी म्हायती भौशीक बांदकाम मंत्री निलेश काब्राल हांणी दिली.
 केप्यां रवींद्र भवनांत दर म्हयन्याच्या दुसऱ्या बिरेस्तारा भरपी केपें म्हालाच्या जनता दरबाराक व्हड प्रतिसाद मेळटा. ह्या जनता दरबारांत लोकांच्यो समस्या, गाराणीँ आयकून घेतले उपरांत मंत्री काब्राल उलयताले.
 केपें म्हालांत 11 पंचायती आनी दोन नगरपालिकांचो आस्पाव आसा. तातूंत कुडचडेचे आमदार तशेंच भौशीक बांदकाम मंत्री निलेश काब्राल हांच्या फुडाकारान लोकांच्यो समस्या सोडोवचे खातीर अधिकाऱ्यां सयत जनता दरबार घेता. ह्या बिरेस्तारा जाल्ले बसकेंत उपजिल्होधिकारी शर्मिला गांवकार, मामलेदार प्रताप गांवकार, कुडचडेंची नगराध्यक्ष डॉ. जेस्मीन ब्रागांझा, विवीध पंचायतींचें सरपंच, पंच, नगरसेवक, सरकारी खात्याचे अधिकारी हाजीर आशिल्ले.
 ह्या वेळार विवीध पंचायत वाठारांतले, पालिका वाठारांतले विशय, समस्या चर्चेक आयल्यो. लोकांच्यो समस्या सुटाव्यो करचो, उपाय येवजण ताकतिकेन चालीक लावच्यो असो आदेश बसकेंत मंत्र्यान अधिकाऱ्यांक दिलो.
 हे बसकेंत घरां कायदेशीर करपा संबंदांत चर्चा, सरकारी कार्यालयां खातीर नवें संकूल उबारपाचेर चर्चा, 100 टक्के उदकाचीं बिलां फारीक करूंक नात तीं वसूल करची, जांकां तीं भरपाक जायना तांचें नळ कनेक्शन तोडचें, अशा साबार विशयांचेर अधिकाऱ्यां वांगडा चर्चा जाली.
 केप्यां सरकारी कार्यालयां आसात ती सुवात अडचणीची जाल्या. ताका लागून तीं कार्यालयां दुसरे सुवातेचेर स्थलांतरीत करपाचो विचार आसा. ह्या कार्यालयां खातीर नवें संकूल उबारपाचो विचार आसा. तातूंत हीं सगळीं कार्यालयां स्थलांतरीत करतले, अशें मंत्री काब्राल हांणी सांगलें. भौशीक बांदकाम खात्याच्या उदका विभागांत 3. 50 लाख गिरायक आसात. तातूंतल्या 50 हजार गिरायकांनी उदकाचीं बिलां वेळावेळार फारीक करूंक नात. सरकारी कार्यालयां, सरकारी शाळा आनी हेर संस्थांचीं बिलां फरीक करपाची उरल्यांत. हे संबंदांत अधिकाऱ्यां वांगडा चर्चा जाल्या. 100 टक्के उदका बिलाची वसुली करपाचें खात्याचें ध्येय आसा. जे भरपाक शकचे नात तांचें नळ कनेक्शन तोडटले, अशें मंत्री काब्राल हांणी सांगलें.
 केपें म्हालांतल्या लोकांनी सरकारी कार्यालयांतले कसलेंय काम आसत जाल्यार तांणी दर म्हयन्याच्या दुसऱ्या बिरेस्तारा कुडचडेंच्या जनता दरबारांत आपल्यो समस्या घेवन येवच्यो. त्यो सुटाव्यो करपाचे यत्न करतले, अशें मंत्री निलेश काब्राल हांणी सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 